钦定古今图书集成/历象汇编/庶征典/第115卷 > 《观象玩占》 > 地陷
## 钦定古今图书集成/历象汇编/庶征典/第115卷 > 《观象玩占》 > 地陷

地陷。《五行传》曰：“地陷者，臣下专政，人民分离，君失其
地。”《天镜》曰：“地有陷，天子亡地；一曰阴吞阳，下相屠；一
曰主势夺。”《地镜占》曰：“地无故自陷，天下兵乱，大水。”京
房《易妖占》曰：“地陷，君亡。又曰：地陷没人君，为臣下所
擒；一曰地陷，人君以重贿结怨，不出三年，有逆臣。
地陷成坑，或为池，不出一年，兵兴。”

人家地自陷，其主人亡。

地，春陷，大水，鱼行人道，夏陷，其分国有兵，亦为非常
之水。秋陷，大兵；冬陷，有大水。一曰：“地冬春陷，民饥。”京
房《易妖占》曰：“地自陷下，正月国有大事，三月大水且
至，五月天下有兵，民离其乡；六月大水猝至，七月天
下兵大行；八月天下动，民多流；九月天下动，民多流；
十月天下有兵；十一月有水，兵且行；十二月大水，民”
流伤。

军中地忽自陷，主将忧死，急宜徙之。

“地陷生火”，其地有兵。